Nuwe gemeenskapskomitee vir Narraville - Local News - Erongo
Tuesday, October 26th, 2021 23:49:38
Nuwe gemeenskapskomitee vir Narraville
06 September 2021 | Local News
Paul Fisher; Oudkomiteelid; "... sukses word bepaal deur spanwerk..."
Die drie nuwe lede van die Narraville gemeenskapskomitee is Ryan Gordon, Allister Marney en Irvin Summers. Foto Otis Daniels.
Die Narraville-komitee wat in 2019 in die lewe geroep is om na die belange van die gemeenskap om te sien, is met drie nuwe lede vervang.
Die stap is gedoen tydens 'n gemeenskapsvergadering wat verlede week gehou is.
Die vorige komitee het bestaan uit Leon Louw (voorsitter), Renate Strauss (ondervoorsitter), en Bianca Otto (sekretaris) met Babsie Martin, Alexander Basson, Emile Ekchart en Ivan Marshall as addisionele lede.
Die nuwe komitee bestaan net uit drie lede, naamlik die gemeenskapsaktiviste Irvin Summers, Allister Marney en Ryan Gordon, 'n stigterslid van die Narraville Gemeenskap teen Misdaad-groep.
Die nuwe komiteelede het die munisipale raad van Walvisbaai in 'n brief verwittig van die verwikkeling.
"Ons hoop dat deursigtigheid die wagwoord gaan wees ten opsigte van betrekkinge tussen die stadsraad van Walvisbaai en die nuutverkose komitee."
Die nuwe komitee het ook vir 'n dringende vergadering gevra om kwessies oor die rioolstelsel, drinkwater, paaie, tenders, Erongo Red, die kliniek in Narraville, die stand van die toilette by die laerskool en goedkoop behuising te bespreek.
Die aanvanklike komitee het gefokus op dienslewering en maatskaplike kwessies soos die Narraville kliniek, asook hoë waterrekeninge van sommige inwoners en die gebruik van vooruit betaalde watermeters in oorleg met die munisipaliteit.
Oudkomiteelid Paul Fisher het die nuwe komitee sterkte toegewens.
"Alles van die beste. Onthou, sukses word bepaal deur spanwerk en so kan julle bereik wat beplan word."
Hy het inwoners van Narraville aangemoedig om elke probleem as hul eie op te neem.
"Gewoonlik woon ons hierdie soort vergaderings as 'n individu by en wanneer ons 'n probleem het. Dit mag nie die norm wees nie. Laat ons saamstaan en saam probleme aanpak."